ছাত্র আন্দোলনের মাধ্যমে বড় ধরনের দাবি আদায় করা যায়। সরকারকে বিপাকে ফেলা যায়। এর সঙ্গে আমজনতা যোগ হলে সরকারকে বিদায় নিতে হয় এমন নজিরও আছে। কিন্তু কিশোর ছাত্ররা পুরো ‘সিস্টেম’ বদলে দিয়ে রাতারাতি উন্নত, দক্ষ ও জনবান্ধব সিস্টেম চালু করতে পারবে—এমনটি আশা করা যায় না। একটি দেশের প্রশাসনিক ব্যবস্থা বা কোনো বিশেষ সেক্টরের ব্যবস্থার নিজস্ব Dynamics (পদ্ধতি-প্রক্রিয়া) রয়েছে। সেই Dynamics ধীরে ধীরে বদ্ধমূল হয়ে পড়ে। নানা প্রকার কায়েমি স্বার্থবাদী গোষ্ঠী বিরাজমান পদ্ধতি থেকে উল্লেখযোগ্য বৈষয়িক সুবিধা ভোগ করে। এদের মধ্যে একটি প্রকাশ্য-অপ্রকাশ্য নেটওয়ার্ক তৈরি হয়। সেই নেটওয়ার্কে রাজনীতিবিদ, সরকারি-বেসরকারি নির্বাহী (আমলা), ব্যবসায়ী-শিল্পপতি, আইন-শৃঙ্খলা রক্ষাকারী বাহিনী, গণমাধ্যমের নির্বাহী বা কর্মী, পেশাজীবী, সুধীসমাজের প্রতিনিধিরা অন্তর্ভুক্ত থাকেন। এঁদের যোগসাজশে যে রেওয়াজ ও পদ্ধতি গড়ে উঠে হাঁকডাক, ছোটাছুটি করে, ইলেকট্রনিক-প্রিন্ট মিডিয়ায় চমক (Stunt) সৃষ্টি করে, সেই পদ্ধতি-পরিস্থিতির দৃশ্যমান পরিবর্তন আনা যায় না। এর জন্য যে জ্ঞান, দক্ষতা, অবিচল নিষ্ঠা, ধৈর্য, কষ্টসহিষ্ণুতা, সৎ ও উদ্যোগী প্রয়োগের প্রয়োজন হয়, আমাদের দেশে সচরাচর তা পাওয়া যায় না। এর জন্য ধীশক্তির সঙ্গে যথাযথ প্রশিক্ষণেরও প্রয়োজন হয়। কিশোর-তরুণরা যা করেছে, তা নাগরিকদের দৃষ্টি আকর্ষণের জন্য বিশেষ উপযোগী। তবে একে টেনে নিয়ে দীর্ঘমেয়াদি একটি দক্ষ ও ন্যায়ভিত্তিক ব্যবস্থা গড়ে তুলতে হলে যে সাংগঠনিক শক্তি ও ব্যবস্থাপনা দক্ষতার প্রয়োজন, তা জোগাড় করার জন্য ধৈর্যসহকারে আলোচনা-পর্যালোচনার মধ্য দিয়ে এগোতে হবে। কিশোর-তরুণদের সাহস, ক্ষিপ্রতা ও উদ্যোগ, বয়স্কদের বুদ্ধি-পরামর্শ ও সরকারের সমর্থন (নিদেনপক্ষে সবুজ সংকেত) এ কাজটি যৌক্তিক পরিণতির পথে এগিয়ে নিতে পারে। দীর্ঘস্থায়ী পরিবর্তনের চাবি সরকারের হাতে রক্ষিত থাকে। সরকার না চাইলে বড় একটা কিছু হয় না। কায়েমি স্বার্থান্বেষীদের কুটিল নেটওয়ার্ক যথেষ্ট বিস্তৃত এবং শক্তিশালী। একে ভাঙতে হলে কিশোর-তরুণ, সু-অভিভাবক ও সুনাগরিকদের মজবুত প্রতিশক্তি (Countervailing force) হিসেবে আবির্ভূত হতে হবে। এই প্রতিশক্তি সরকারের ওপর ভারী চাপ সৃষ্টি করতে পারবে। তখন হয়তো অর্থবহ কিছু টেকসই পরিবর্তন আশা করা যেতে পারে।